ทองคำผันผวน ก่อนคริสต์มาสมีสิทธิราคาร่วงลงอีก
นายพิชญา พิสุทธิกุล เลขาธิการสมาคมค้าทองคำ เปิดเผยว่า&nbsp; ราคาทองคำในช่วงนี้ มีความผันผวน เนื่องจาก กองทุนเก็งกำไร มีการเทขายทองคำออกมาเป็นระยะ ทำให้ราคาทองคำในตลาดโลก ปรับฐาน และ มีผลทำให้ราคาขายทองคำในประเทศปรับลดลงด้วย
8 ธ.ค. 2552

นายพิชญา พิสุทธิกุล เลขาธิการสมาคมค้าทองคำ เปิดเผยว่า  ราคาทองคำในช่วงนี้ มีความผันผวน เนื่องจาก กองทุนเก็งกำไร มีการเทขายทองคำออกมาเป็นระยะ ทำให้ราคาทองคำในตลาดโลก ปรับฐาน และ มีผลทำให้ราคาขายทองคำในประเทศปรับลดลงด้วย
ทั้งนี้ เมื่อวันที่ 7 ธ.ค. ที่ผ่านมา ราคาทองคำในประเทศ ปรับลดลงถึง 650 บาท แต่เช้าวันนี้(8 ธ.ค.) ราคาปรับขึ้นมา 200 บาท ก่อนที่จะปรับลดลงบาทละ 50 บาทในช่วงบ่าย โดยทองคำแท่ง รับซื้อบาทละ  18,200 บาท ขายออก บาทละ 18,300 บาท ส่วนทองรูปพรรณ รับซื้อบาทละ 17,934.28 บาท และ ขายออก บาทละ 18,700 บาท 
อย่างไรก็ตาม ยังต้องติดตามการเคลื่อนไหวของราคาทองคำในตลาดโลกช่วงก่อนเทศกาลคริสต์มาสอีกครั้ง คาดว่า ระหว่างวันที่ 15-20 ธ.ค.นี้ นักลงทุนและกองทุนเก็งกำไร คงจะเทขายทองคำออกมาอีก เพราะจะไปฉลองเทศกาลคริสต์มาส ทำให้คาดว่า ราคาทองคำ จะปรับฐานอีกครั้ง ซึ่งหากทองคำผ่านแนวรับที่ 1,100 เหรียญสหรัฐสหรัฐต่อออนซ์ ลงมา ก็มีโอกาสลงมาถึง 1,000 เหรียญสหรัฐต่อออนซ์ จากปัจจุบันอยู่ที่ 1,163 เหรียญสหรัฐต่อออนซ์ สำหรับ นักลงทุนที่จะเข้ามาซื้อทองคำ ควรที่จะรอเข้าลงทุนในช่วงก่อนเทศกาลคริสต์มาส
ทั้งนี้ ราคาทองคำเริ่มปรับลดลง หลังจากในช่วง 2 เดือนที่ผ่านมา ราคาพุ่งสูงขึ้นอย่างต่อเนื่อง โดยทำสถิติสูงสุดเมื่อวันที่ 3 ธ.ค. ที่ผ่านมา ซึ่งทองรูปพรรณขายบาทละ 19,550 บาท และทองแท่งขายบาทละ 19,150 บาท